“ประวิตร” เผย EU เข้าพบศุกร์นี้ ยันแก้ปัญหาประมงเต็มที่ตามหลักสากล
"ประวิตร" เผย EU เข้าพบศุกร์นี้ ยันแก้ปัญหาประมงเต็มที่ตามหลักสากล
20 ม.ค. 2559

พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เปิดเผยว่า กรณีตัวแทนสหภาพยุโรป(อียู) เดินทางมาตรวจสอบความคืบหน้าการแก้ปัญหาการทำการประมงผิดกฎหมาย ขาดการรายงาน และไร้การควบคุม(IUU Fishing) หลังให้ใบเหลืองกับประเทศนั้น
คณะผู้บริหารอียูจะเดินทางมาพบกับตนเองที่กระทรวงกลาโหม ในวันที่ 22 ม.ค.นี้ ซึ่งขอยืนยันว่าที่ผ่านมาเราได้ดำเนินการอย่างเต็มที่ แต่ตอบไม่ได้ว่าทางอียูจะพอใจกับสิ่งที่ได้ดำเนินการไปแล้วหรือไม่ และที่ผ่านมารัฐบาลได้เยียวยาเรื่องประมงไปมากแล้ว โดยทำตามหลักสากลทุกอย่าง เพื่อให้สามารถส่งอาหารทะเลออกไปต่างประเทศได้เหมือนเดิม
“หากเราไม่ทำตามหลักสากล เขาให้ใบแดงก็จบเลย จะไม่มีรายได้เข้ารัฐ ปัญหานี้สะสมมาหลายรัฐบาลแล้ว แต่ผมก็ไม่ได้โทษใคร รัฐบาลนี้มาก็ช่วยแก้ไขดำเนินการให้เป็นไปตามหลักสากล” พล.อ.ประวิตร กล่าว
อย่างไรก็ดี รัฐบาลพยายามดำเนินการทุกอย่างให้ถูกต้องตามหลักสากล จัดระเบียบทั้งหมด ซึ่งในวันที่ 22 ม.ค.นี้ จะได้ชี้แจงคณะผู้บริหารอียูในทุกขั้นตอนว่าหลังมีการให้ใบเหลือง รัฐบาลได้ดำเนินการอะไรไปบ้างแล้ว และจะสอบถามว่าพอใจหรือไม่ หากยังไม่พอใจก็ให้ชี้ว่าเป็นจุดไหน พร้อมขอคำแนะนำเพื่อจะได้นำไปปรับปรุงต่อไป โดยขณะนี้กระทรวงต่างประเทศกำลังรวบรวมรายงานอยู่
ส่วนการส่งรายงานทริปรีพอร์ตไปยังสหรัฐอเมริกานั้น พล.อ.ประวิตร กล่าวว่า ไม่มั่นใจว่าจะทำให้ไทยพ้นจากเทียร์ 3 หรือไม่ เพราะตนเองไม่ใช่กรรมการในการตรวจสอบ แต่คิดว่าน่าจะดีขึ้นจากสิ่งที่ได้ดำเนินการไปแล้ว
           
 